《光孝寺观贯休画罗汉同陈恭尹赋》
清代·朱彝尊

贯休手写一十六罗汉，其二乃在南海诃子林。昔游真迹未得在，念之三十五载萦人心。

白头重作岭南客，故人期我虞翻宅。僧廊乱后花木犹珑璁，蕹菜春生满池碧。

循廊转入精庐深，一幅居然挂东壁。古绡尚白石转青，恰于石罅安疏棂。

一僧俯首力写经，自准以下祇半形。芬陀利花贝多叶，棕榈笔管毛猩猩。

不知金天之西何处得石砚，毋乃昆吾玉切新出硎。

一僧却立侍巾瓶，静如沙鹭翘凉汀。窗镫不剪信明灭，桫椤树底风泠泠。

窗前千岁老猿拱，双臂平叉两肩耸。笋鞋桐帽木叶衣，想在霜浓寒到踵。

精诚能令感金石，何况群生知怖恐。禅月师，流传三绝，画书诗。

诗编巨岳集，书有姜体远本周之史籀秦相斯，未若画品更崛奇。

即如此幅远出意匠表，或疑入定真容仿佛亲在之。

不然调铅杀粉能尔为。诃林僧，神物藉汝能世守。

不在《宣和》旧谱遗迹久云亡，豫章西山云堂院中亦何有。

我欲赚汝去，莫饮我，缸面酒。我欲夺汝归，玉鸦叉，不在手。

世间岂少珊瑚铁网珍珠船，自今贮之伏梁闇槛庶可全。

作者简介：朱彝尊(1629～1709)，清代诗人、词人、学者、藏书家。字锡鬯，号竹垞，又号驱芳，晚号小长芦钓鱼师，又号金风亭长。汉族，秀水（今浙江嘉兴市）人。康熙十八年（1679）举博学鸿词科，除检讨。二十二年（1683）入直南书房。曾参加纂修《明史》。博通经史，诗与王士祯称南北两大宗。作词风格清丽，为浙西词派的创始者，与陈维崧并称朱陈。精于金石文史，购藏古籍图书不遗余力，为清初著名藏书家之一。